**प्रशासनले भर्ने**

 **दर्ता नं. :**

 **दर्ता मिति :**

श्री पाल्पा जिल्ला अदालतमा

मुलुकी फौजदारी कार्यविधि संहिता, २०७४ को दफा ३२ बमोजिम

दायर गरेको

**अभियोग पत्र**

**२०७८ सालको निर्णय नं. २**

जिल्ला पाल्पा तानसेन न.पा. वडा नं. ७ काजीपौवा बस्ने पुर्ण बहादुर रानाको जाहेरीले नेपाल

सरकार .............................................................................................................. वादी

**बिरुद्ध**

नेत्रबहादुर परियारको छोरा जिल्ला पाल्पा बसनासकाली गाउँपालिका वडा नं.६ यम्घा परियारटोल बस्ने

 वर्ष २७ को मौसम परियार................................................................................. १ प्रतिवादी

**मुद्दा :- अभद्र व्यबहार।**

**मुद्दाको संक्षिप्त तथ्य :**

**१. जाहेरी दरखास्त :**

 जन्मजात बोल्न नसक्ने कानले सुन्न समेत नसक्ने फरक क्षमता भएका बिष्णु रानाले लु ३ त ६५२ नं. को ट्याक्टरमा हेल्पर काम गर्दै जीविकोपार्जन गर्दै आएका छन्, मिति २०७८।०३।०९ गते राजु थारुले चलाएको लु ३ त ६५२ नं. को ट्याक्टरमा निज भतिज बिष्णु रानाले माटो लोड गरी जिल्ला पाल्पा तानसेन नगरपालिका वडा नं-३ होलाङदी स्थित सार्वजनिक स्थानमा माटो अनलोड गर्न जाँदा कसुरदार मौसम परियारले निज भतिजलाई सार्वजनिक स्थानमा हातपात गरी अभद्र ब्यवहार गरी हात मुक्काले भतिजको मुखमा हिर्काउँदा भतिजको अगाडिको माथिको दाँत समेत खसेर घाइते भएको भन्ने थाहा पाई भतिजलाई तत्काल पाल्पा जिल्ला अस्पतालमा लगी औषधी उपचार गराई यो जाहेरी दरखास्त साथ उपस्थित भएको छु। यसरी फरक क्षमता भएका मेरो भतिजलाई हातपात गरी अभद्र व्यवहार गरी घाइते बनाएकाले घाउजाँच केशफाराम भरी निज मौसम परियारलाई पक्राउ गरी सार्वजनिक नैतिकता सम्बन्धी कसुरको दफा ११८ को अभद्र ब्यवहार गर्न नहुने कसुर बमोजिम कार्यवाही गरी औषधी उपचार खर्च तथा क्षतिपूर्ति समेत दिलाई भराई पाउँ भन्नेसमेत बेहोराको पुर्णबहादुर रानाको जाहेरी दरखास्त।

**२. घटनास्थल मुचुल्का :**

 जिल्ला पाल्पा तानसेन नगरपालिका वडा नं.-३ होलाङदी स्थित पूर्व ईन्दिरा कार्की श्रेष्ठको घर, पश्चिम तानसेन नगरपालिकाको सपिङ कम्लेक्स भवन, उत्तर ओम क्षेत्रीको घर, दक्षिण होलाङदीको खोल्सा यति चारकिल्ला भित्र प्रतिवादी मौसम परियारले जाहेरवालाको भतिज बिष्णु रानालाई हातपातसमेत गरी अभद्र ब्यवहार गरेको भन्ने घटनास्थल मुचुल्का ।

**३. घाईते बिष्णु रानाको घाजाँच केश फाराम:**

**I. upper lip- 2 incisional cut injuries by teeth- (1) At level of 3cmx0.5 cm (2)Rt to philtrun -2.5cmx0.5 cm**

**II. lowerlip-1 incisional cut injures by a tooth 1.5 cmx0.5 cm**

**III. Rt. central incisor tooth broken with root in socket of the upper jaw.**

**४. घाइते बिष्णु रानाले गरेको कागज :**

 मिति २०७८।०३।०९ गते दिनभरी राजु थारुले चलाएको लु ३ त ६५२ नं. को ट्याक्टरमा माटो लोड अनलोड गर्ने काम गरी साँझ जिल्ला पाल्पा तानसेन नगरपालिका वडा नं-३ होलाङ्दी स्थित सार्वजनिक स्थानमा माटो अनलोड गर्न लाग्दा प्रतिवादी मौसम परियार ट्याक्टरको ढालामा चढ्न खोजेका थिए, मैले नचढ नचढ भन्दा निजले मलाई हात मुक्काले मेरो मुखमा हिर्काएकोले मेरो मुखको अगाडीको एउटा दाँत झरेको र माथिल्लो दाहिने तर्फको बङ्गारा समेत झरेको र कम्मर पछाडि पनि हिर्काएकाले घाइते भई जिल्ला सरकारी अस्पताल पाल्पामा उपचार गराएको हुँ। मेरो उपचार खर्च तथा दाँत हाल्ने खर्च समेत दिलाई भराई निज मौसम परियारलाई कारवाही गरिपाउँ।

**५. अभियुक्त (प्रतिवादी) मौसम परियारको बयान :**

वारदात मिति २०७८।०३।०९ गते साँझ करिव ५ बजेतिर जिल्ला पाल्पा तानसेन नगरपालिका वडा नं.-३ होलाङदी गई होटलमा नास्ता र दुई गिलास लोकल रक्सी खाई उक्त होटलबाट निस्किएकोमा नजिकै सार्वजनिक बाटोमा लु ३ त ६५२ नं.को ट्याक्टरमा हेल्पर काम गर्ने विष्णु रानाले उक्त ट्याक्टरबाट माटो झार्दा सो माटोले सडकको नाली पुरिन थालेकाले निजलाई उक्त नाली नपुरिने गरी माटो झार भनी सम्झाउँदा निजले नसुने झैँ गरी मलाई धकेलेका र म उक्त ट्याक्टरको ट्रलीमा ठोकिन गएकोमा कुण्डीले मेरो दाहिने हातमा लगी रगत बग्न थाल्यो, मलाई किन धकेलेको भनी मैले निजलाई भन्दा निजले मलाई मुड्कीले मेरो दाहिने आँखा मुनि गालामा हान्यो, ड्राइभरले ट्याक्टर चलाई हिँड्न थालेको देखी म पनि उक्त ट्याक्टरको ट्रलिमा चढी ट्रलीमै रहेका निज निज बिष्णु रानालाई तिन मुक्का हिर्काउँदा निजको ओँठ काटी रगत आएको र दाँतसमेत झरेको हो। पछि जाहेरवाला समेत आई मलाई नराम्रोसँग कुटेका हुन। मैले यसभन्दा पहिले वादी नेपाल सरकार प्रतिवादी म भएको सार्वजनिक नैतिकता बिरुद्दको कसुर मुद्दामा जिल्ला प्रशासन कार्यालय पाल्पाबाट सजाय पाएको छु भन्नेसमेत बेहोराको प्रतिवादी मौसम परियारको वयान ।

**६. राजिव शाक्यको घटनाविवरण कागज :**

 मिति २०७८।०३।०९ गते साँझ अं. १८:१० बजेको समयमा म आफ्नै घर वतनमा बसिरहेको अवस्थामा घर नजिकै मानिसहरु होहल्ला गरेको सुनी त्यसतर्फ गई हेर्दा बुझ्दा प्रतिवादी मौसम परियारले बिष्णु रानालाई हात मुक्काले हानी निजको अगाडिको दाँत तथा बङ्गारा झारी सार्वजानिक बाटोमा अभद्र ब्यवहार समेत गरेको भन्ने छरछिमेकीले भने पश्चात थाहा पाएको हुँ। निज प्रतिवादीलाई कानुनबमोजिम कारवाही हुनुपर्छ।

**७. किसन सुवालको घटनाविवरण कागज :**

 मिति २०७८।०३।०९ गतेको दिन लकडाउन भएकोले म आफ्नै घरमा थिएँ, ऐ. १८:१० बजेको समयमा घर कोठामा बसिरहेको अवस्थामा छरछिमेकमा मानिसहरु होहल्ला गरेको सुनी त्यसतर्फ गई बुझ्दा प्रतिवादी मौसम परियारले बिष्णु रानालाई अपशब्द प्रयोग गरी हात मुक्काले हानी निजको अगाडिको दाँत तथा बङ्गारा भाँची सार्वजनिक बाटोमा अभद्र ब्यवहारसमेत गरेको सुनी थाहा पाएको हुँ। अभद्र ब्यवहारसमेत गर्ने निज प्रतिवादीलाई कानुनबमोजिम कारवाही हुनुपर्छ ।

**८. सुरज शाक्यको घटनाविवरण कागज :**

 मिति २०७८।०३।०९ गतेको दिन लकडाउन भएकोले म आफ्नै घर वतनमा थिएँ, घटना मिति ऐ. १८:१० बजेको समयमा घरमा बसिरहेको अवस्थामा स्थानीय मानिसहरु होहल्ला गरेको सुनी त्यसतर्फ गई बुझ्दा प्रतिवादी मौसम परियारले बिष्णु रानालाई अपशब्द प्रयोग गरी हात मुक्काले हानी निजको अगाडिको दाँत तथा बङ्गारा झारी सार्वजनिक बाटोमा अभद्र ब्यवहार समेत गरेको भन्ने सुनी थाहा पाएको हुँ।अभद्र ब्यवहार गर्ने निज प्रतिवादी मौसम परियारलाई कानुनबमोजिम कारवाही हुनुपर्छ ।

**९. जाहेरवाला पुर्णबहादुर रानाले खुलाई लेखाई दिएको कागज** **:**

 मिति २०७८।०३।०९ गते साँझ अं. १८:१० बजेको समयमा जिल्ला पाल्पा तानसेन नगरपालिका वडा नं. ३ होलाङ्दी स्थित सार्वजनिक स्थानमा प्रतिवादी मौसम परियारले मेरो भतिज बिष्णु रानालाई हात मुक्काले मुखमा हानी अभद्र व्यवहार गरी निज भतिजको अगाडिको दाँत तथा बङ्गारा समेत भाँची दिएका हुन्, निज भतिजको सरकारी अस्पताल तथा स्थानीय मेडिकलमा औषधी उपचार गराउँदा रु. ५८०/- (पाँच सय असी) खर्च भएको हो सोको सक्कल बिल थान -१ यसैसाथ पेस गरेको छु, निज भतिजको २ वटा दाँत झरेको छ दाँतको उपचार गर्न समय लाग्ने भएको हुँदा उपचार खर्च के कति लाग्ने हो थाहा नभएकाले उपचार पश्‍चात सोको बिल भरपाई पेश गर्नेछु। यसरी अभद्र व्यवार गरी मेरो भतिजलाई घाइते बनाउने प्रतिवादी मौसम परियारबाट क्षतिपूर्ति दिलाई भराई पाउँ ।

**१०.** **गोकर्णबहादुर आलेले गरेको कागज :**

 मिति २०७८।०३।०९ गते साँझ १८:१० बजेको समयमा म आफ्नो घरमा थिएँ, ऐ. अं. १७:४० बजेको समयमा प्रतिवादी मौसम परियार मेरो घर होटलमा आई २ गिलास घरेलु मदिरा खाई गएका हुन् । ऐ. १८:१० बजेको समयमा प्रतिवादी मौसम परियारले जाहेरवालाको भतिजा बिष्णु रानालाई हातपात गर्दै अपशब्द प्रयोग गरी निज बिष्णु रानाको मुखमा मुक्काले हानी अगाडिको दाँत झारी सार्वजानिक बाटोमा अभद्र ब्यवहार समेत गरेको भन्ने स्थानीय मानिसहरुले भने पश्चात सुनी थाहा पाएको हुँ। अभद्र ब्यवहार गर्ने निज प्रतिवादी मौसम परियारलाई कानुनबमोजिम कार्यवाही हुनुपर्छ ।

**११. राजु थारुले खुलाई लेखाई दिएको घटना विवरण कागज :**

 मिति २०७८।०३।०९ गतेको दिन मैले चलाएको लु ३ त ६५२ न. को ट्याक्टरमा माटो लोड अनलोड गर्ने काम गरी साँझ जिल्ला पाल्पा तानसेन नगरपालिका वडा नं. ३ होलाङ्दी स्थित सार्वजनिक स्थानमा माटो अनलोड गर्न लाग्दा प्रतिवादी मौसम परियार ट्याक्टरको ढालामा चढ्न खोजेको देखी मैले चलाएको ट्रयाक्टरमा हेल्पर काम गर्ने बिष्णु रानाले निजलाई नचढ भन्दा निज प्रतिवादीले बिष्णु रानालाई अपशब्द प्रयोग गरी हात मुक्काले मुखमा समेत हिर्काई अभद्र व्यवहार गरेका हुन्, निज प्रतिवादीले बिष्णु रानालाई हातपात गर्दा निजको दाँत र बङ्गारा समेत झरी घाइते भएकाले निजलाई उपचारको लागि अस्पताल लगेका हुन्। यसरी सार्वजानिक बाटोमा बिष्णु रानालाई भद्र ब्यवहार गर्ने निज प्रतिवादीलाई कानुनबमोजिम कारवाही होस् ।

**११. मिति २०७७/९/१३ मा जिल्ला प्रशासन कार्याल पाल्पाबाट भएको फैसलाः**

 प्रतिवादी सुजन भन्ने मौसम परियारले मुलुकी अपराध संहिता २०७४ को दफा ११८ (१) बमोजिमको कसूर अपराध गरेको ठहर्नाले निज प्रतिवादीलाई उक्त संहिताको दफा ११८ (२) बमोजिम २४ दिन कैद हुने भनी जिल्ला प्रशासन कार्यालय पाल्पाको मिति २०७७/९/१३ मा भएको फैसला ।

**प्रतिवादी (अभियुक्त) उपरको अभियोग :**

 जिल्ला प्रहरी कार्यालय पाल्पाबाट अनुसन्धान भई अनुसन्धान प्रतिवेदनसाथ प्राप्त हुन आएको मिसिल अध्ययन गर्दा, अभद्र ब्यबहार गर्ने प्रतिवादीलाई सजाय गरी निजबाट उपचार खर्च र क्षतिपूर्ति दिलाई पाउँ भन्ने जाहेरी दरखास्त, घटनास्थल मुचुल्का, प्रतिवादीको बयान, घाइते बिष्णु रानाको कागज तथा घाउ जाँच केश फाराम, बुझिएका मानिसहरुले गरिदिएका घटनाविवरण कागज समेतका प्रमाणहरुबाट मिति २०७८।०३।०९ गते साँझ अं. ६:१० बजे जिल्ला पाल्पा तानसेन न.पा. -३ होलाङ्दी स्थित सार्वजनिक स्थानमा प्रतिवादी मौसम परियारले बिष्णु रानालाई हात मुक्काले हानी अभद्र ब्यवहार गरेको वारदात पुष्टि हुनआयो ।

 अब उक्त वारदात प्रतिवादीले के कसरी घटाएका हुन् र निजलाई के कस्तो सजायको मागदावी लिने भन्ने अभियोगदाबी तर्फ विचार गर्दा, जन्मजात बोल्न नसक्ने कानले सुन्न समेत नसक्ने फरक क्षमता भएका बिष्णु रानाले राजु थारुले चलाएको लु ३ त ६५२ नं. को ट्याक्टरबाट माटो अनलोड गर्दा मौसम परियारले सार्वजनिक स्थानमा हात मुक्काले मुखमा हिर्काउँदा निजको दाँतसमेत खसेर घाइते बनाएकाले कार्यवाही गरी औषधी उपचार खर्च तथा क्षतिपूर्ति समेत दिलाई भराई पाउँ भन्नेसमेत बेहोराको पुर्णबहादुर रानाको जाहेरी दरखास्त रहेको, प्रतिवादीले आफूलाई हात मुक्काले मुखमा हिर्काएको र अगाडिको एउटा दाँत झरेको र माथिल्लो दाहिने तर्फको बङ्गारासमेत झरेको र कम्मर पछाडि पनि हिर्काएको भन्ने पीडितको कागज रहेकामा मादक पदार्थ सेवन गरेको स्वास्थ्य परिक्षण प्रतिवेदन रहेका निज प्रतिवादीले आफूले बिष्णु रानालाई तिन मुक्का हिर्काउँदा निजको ओँठ काटी रगत आएको र दाँतसमेत झरेको हो भन्नेसमेत बेहोराको बयान गरेका साथै पीडितको ओँठ काटिएको, दाँत भाँचिएको देखिने निजको घाउजाँच केश फाराम रहेको र प्रत्यक्ष दर्शी लु ३ त ६५२ नं. को ट्याक्टर चालक राजु थारुले प्रतिवादीले बिष्णु रानालाई हात मुक्काले मुखमा समेत हिर्काई बिष्णु रानाको दाँत र बङ्गारा समेत झारी घाइते बनाएका हुन् भनी लेखाइदिएका तथा बुझिएका मानिसहरु गोकर्णबहादुर आले, राजु थारु, राजिव शाक्य, किसन सुवाल, सुरज शाक्यले समेत सार्वजनिक स्थानमा अभद्र व्यवहार गर्ने निज प्रतिवादीलाई कानूनबमोजिम कारवाही हुनुपर्छ भनी आ-आफ्नो बेहोराको कागज गरिदिएका समेतका आधार प्रमाणहरुबाट प्रतिवादी मौसम परियारले बोल्न सुन्न नसक्ने पीडित विष्णु रानालाई सार्बजनिक स्थानमा हातपात गरी अभद्र ब्यबहार गरेको पुष्टि हुनुको साथै निज प्रतिवादीलाई यसभन्दा अघि मिति २०७७/९/१३ मा अभद्र ब्यबहार गरेको कसुरमा सजाय भएको जिल्ला प्रशासन कार्यालय पाल्पाको फैसलाको प्रतिलिपिबाट देखिँदा निज पटके कसुरदार भएको समेत देखिन आयो।

**प्रतिवादी (अभियुक्त) लाई हुनुपर्ने सजाय :**

 अत: प्रतिवादी मौसम परियारले सार्वजनिक स्थानमा विष्णु रानालाई हातपात गरी दाँत समेत झारी घाइते बनाई अभद्र व्यवहार गरेको पुष्टि हुन आएकाले निज प्रतिवादीको उल्लिखित कसुरजन्य कार्य मुलुकी अपराध संहिता, २०७४ को दफा ११८(१) विपरितको कसुर भएको हुँदा निज प्रतिवादी मौसम परियारलाई उक्त कसुरमा सोही संहिताको दफा ११८(२) बमोजिम सजाय हुन र निजले सजाय भुक्तान गरेको ५ बर्षभित्रै पुनः कसुर गरेको देखिँदा निज प्रतिवादी मौसम परियारलाई सोही संहिताको दफा ४४(२) बमोजिम थप सजायसमेत हुन मागदावी लिई प्रतिवादी मौसम परियार र सक्कल मिसिल यसै अभियोग पत्रसाथ पेस गरिएको छ।

**सजाय कम वा सजायमा छुटको माग दाबी र आधार : x**

**क्षतिपूर्तिको माग दाबी :**

 घाइते विष्णु रानाको औषधी उपचार गराउँदा रु. ५८०/- (पाँच सय असी) खर्च भएको तथा दाँतको उपचार गर्न समय लाग्ने भएको हुँदा उपचार खर्च के कति लाग्ने हो थाहा नभएकाले उपचार पश्‍चात सोको बिल भरपाई पेश गर्नेछु भनी जाहेरवालाले कागज गरेको देखिँदा प्रतिवादीबाट घाइते विष्णु रानालाई मुलुकी अपराध संहिता, २०७४ को दफा १२७ बमोजिम मनासिब उपचार खर्च दिलाई भराई पाउन र प्रतिवादीबाट अपराध पीडित संरक्षण ऐन, २०७५ को दफा ४१ बमोजिम क्षतिपूर्ति शुल्क निर्धारण गरी कोषमा जम्मा गरिपाउन तथा घाइतेको उपचार खर्च रु. ५८०/- को बिल भरपाई यसैसाथ पेस गरिएको र थप बिल भरपाई निजले पेस गरेमा सोही बखत पठाइने बेहोरासमेत अनुरोध छ।

**अभियोग दाबीसँग सम्बन्धित कानूनी व्यवस्था :**

 मुलुकी अपराध संहिता, २०७४ को दफा ११८. अभद्र ब्यबहार गर्न नहुने : (१) कसैले सार्बजनिक स्थान वा प्रवेश गर्न कानुनी अधिकार नभएको ठाउँमा प्रवेश गरी कसैलाई वा सार्बजनिक स्थानमा महिला, बालबालिका वा शारीरिक रुपमा अशक्त ब्यक्तिलाई हातपात वा हैरानी गर्न वा त्यसको उद्योग गर्न हुँदैन।(२) उपदफा (१) बमोजिमको कसूर गर्ने वा गराउने व्यक्तिलाई एक वर्षसम्म कैद वा दश हजार रुपैयासम्म जरिवाना वा दुवै सजाय हुनेछ ।मुलुकी अपराध संहिता, २०७४ को दफा ४४. थप सजाय हुने : (२) उपदफा (१) बमोजिमको कसूर बाहेक अन्य कसूरमा सजाय पाएको व्यक्तिले त्यस्तो सजाय भुक्तान गरेको पाँच वर्ष भित्र अर्को कसूर गरेमा निजलाई पछिल्लो पटक गरेको सजायको दोब्बरसम्म सजाय हुनेछ ।अपराध पीडित संरक्षण ऐन, २०७५ को दफा ४१ (४) : यस दफा बमोजिमको क्षतिपूर्ति शुल्क अदालतले सम्बन्धित कसूरको फैसला गर्दाको अवस्थामा नै निर्धारण गरिदिनुपर्ने छ । (५) यस दफा बमोजिमको क्षतिपूर्ति शुल्क कोषमा जम्मा हुनेछ।

**अन्य कुरा खुलाउनु पर्ने भए सो कुराहरु :**

**सबुत प्रमाण :**

**दसी प्रमाण तथा कसूरसँग सम्बन्धित चिज वस्तु :** घाइतेको घा जाँच केसफाराम।

**गवाह :**

जाहेरवालाः पुर्णबहादुर राना।

घाइतेः बिष्णु राना।

**देख्ने /सुन्ने : (१)** राजु थारु **(२)** राजिव शाक्य **(३)** किसन सुवाल **(४)** सुरज शाक्य **(५)** गोकर्णबहादुर आले।

**प्रस्तुत कागजपत्रहरु :**

मिति २०७८।०३।०९ गतेको जाहेरी दरखास्त पाना २।

ऐ. मितिको पीडितको घाउजाँच केश फारमको लागि लेखेको पत्र।

ऐ.९ गतेको जरुरी पक्राउ पूर्जी।

ऐ.गतेको दाखिला प्रतिवेदन।

ऐ.९ गतेको स्वास्थ्य परीक्षण पत्र पाना ३।

ऐ.९ गतेको थुनुवा पूर्जी।

ऐ.९ गतेको अनुसन्धान अधिकृत तोकिएको पत्र।

ऐ. १० गतेको प्रारम्भिक अनुसन्धान प्रतिवेदन पठाएको पत्र।

ऐ.१० गतेको जरुरी पक्राउ पूर्जी स्वीकृतिको लागी लेखेको पत्र।

ऐ.१० गतेको पाना ३ को पहिला पटक म्यादथप पत्र।

ऐ.१० गतेको जरुरी पक्राउ पुर्जी स्विकृत पत्र।

ऐ.१० गतेको पाना २ को घटनास्थल मुचुल्का।

ऐ.१४ गतेको पिसिआर परीक्षणको लागि लेखेको पत्र।

ऐ.१० गतेको पाना ३ को घाउजाँच केश फाराम पत्र।

ऐ.१२ गतेको पाना २ को बिष्णु रानाले खुलाई लेखाई दिएको कागज।

पिसिआर रिपोर्ट।

मिति २०७८।०३।१५ गतेको पाना ४ को मौसम परियारको बयान।

ऐ.१६ गतेको फैसलाको प्रतिलिपिको लागि लेखेको पत्र ।

ऐ.१६ गतेको पाना ६ को फैसलाको प्रतिलिपि।

ऐ.२० गतेको पाना ३ को दोस्रो पटक म्यादथप पत्र।

ऐ.२१ गतेको महेन्द्र बोधि मा.वि.लाई लेखेको पत्र।

ऐ.२१ गतेको महेन्द्र बोधि मा.वि.को पत्र।

ऐ.२२ गतेको बगसानकाली गाउँपालिकाको वडा नं.-६ को वडा कार्यालयलाई लेखेको पत्र।

ऐ.२३ गतेको बगसानकाली गाउँपालिका ६ नं. वडा कार्यालयको पत्र।

ऐ. गतेको घटना विवरण कागज पाना ५ ।

अस्पतालमा उपचार गराएको कार्ड २।

प्रतिवादीको ततिम्बा बयान पाना १।

 यो अभियोगपत्रबाट कारबाही शुरु गर्न अनुरोध गरिन्छ ।

 कार्यालयको छाप : .......................

 ( हरिहर पौडेल )

 जिल्ला न्यायाधिवक्ता

 जिल्ला सरकारी वकील कार्यालय, पाल्पा

 मिति : २०७८।०४।०३

इति सम्बत २०७८ साल श्रावण महिनाको ३ गते रोज १ मा शुभम् .......................................।